Christianssands Tidende
Store norske leksikon,Samfunn,Medier,Aviser,Norske aviser,Tidligere norske aviser
Christianssands Tidende var en dagsavis i Kristiansand, som utkom 1883–1973. Avisen var konservativ, og opptok 1956 Mandals Avis. I 1973 gikk Christianssands Tidende sammen med Sørlandske Tidende, Arendal, og tok sistnevntes navn, utgiversted var fortsatt Kristiansand. Avisen innstilte virksomheten i 1975.
Historie Christianssands Tidende (CT) ble stiftet i oktober 1883. Kristiansand hadde da allerede to liberale aviser, og konservative støtter i byens borgerskap og næringsliv mente det var på høy tid å ta til motmæle. Avisens første redaktør, cand.jur. Oscar J. Tschudi, hadde tidligere utgitt brosjyren «Skal Johan Sverdrup seire?» og redigerte avisen ut ifra ett eneste mål: «Opretholdelse af det Constitutionelle Monarki» og «mod Tilintetgjørelsen af vor nuværende Forfatning Ophævelse af Unionen – Revolusjon». I andre saker forbeholdt han seg retten til å være uenig med Stortingets konservative menn, men nå krevde tiden samhold i kamp mot flertallstyranniet. Allerede fra starten strømmet annonsene inn og utgjorde ofte omkring halve avisen, langt mer enn i regionens andre aviser. CT kunne i 1933 ligge samtidig på frokostbordet i Arendal, Grimstad, Lillesand, Kristiansand, Mandal og Farsund.Avisen fortsatte sin tette tilknytning til Høyre og på eiersiden til byens redernæring, banker, meglere og handelshus, gjennom hele sin historie. CT tilpasset seg den tyske sensuren, og til dels tidens ideologiske klima, og utkom til nyttårsaften 1942. Vestlandske Tidende i Arendal gikk inn under krigen, noe som ga avisen en knekk den aldri kom over. I 1973 gikk den derfor inn i Christiansands Tidende, som dermed fikk sin geografiske tilhørighet og leserkrets noe utvidet i Aust-Agder.CTs opplag falt sterkt omkring 1970, da avisen ikke bare forsvarte konservative verdier, men også praktiserte sterk konservatisme i spalter, språk og tematisk profil. Nå virket dette alderdommelig. Avisen prøvde å satse på tabloidformat, store overskrifter og lokalstoff, men dette appellerte ikke til nye lesere. Annonsemarkedet holdt seg derimot godt. Større virksomheter kunne annonsere både i denne og i regionens storavis Fædrelandsvennen. Mindre virksomheter måtte ofte velge, og de valgte den som nådde lengst ut. Innimellom klaget avisen på slik «manglende lojalitet» til partiavisen, som altså var utslag av de samme liberalistiske markedskreftene som avisen forfektet.«Vennekretsen», som styret sa det, stilte opp når det knep økonomisk, og det gjorde det utallige ganger de siste tiårene. Denne kretsen var kapitalsterk og rundhåndet. Libertas sprøytet på 1970-tallet inn mye ny aksjekapital og overtok delvis driften av avisen. Men sjøfartskrisen satte inn og «vennene ble for få», som redaktøren sa i avisens siste nummer 4. oktober 1975. Opplag År Opplag     1932 4000   1955 5569   1965 3569   1972 2889   1974 4032 Fakta Christianssands Tidende: første nr. 4.10.1883. Foreløpig siste nr. 31.12.1942. Første nr. etter krigen 8.5.1945. Slått sammen med Sørlandske Tidende 2.7.1973 og skiftet navn til (den nye) Sørlandske Tidende, siste nr. 4.10.1975. Vestlandske Tidende: første nr. 31.7.1832, Foreløpig siste nr. 30.6.1943. Første nr. etter krigen 27.6.1945. Skiftet navn 15.6.1966 til Sørlandske Tidende. Mandals Avis: første nr. 1933, Foreløpig siste nr. 12.12.1940. Første nr. etter krigen 1.7.1947 Siste nr. 25.5.1956, deretter opptatt i Christianssands Tidende. Les mer i Store norske leksikon Norsk presses historie